Ego Petrus abbas Sancti Benigni Divionensis notum facio futuris et presentibus universis, quod Odo de Vergeiaco nepos scilicet Evrardi prepositi Divionensis donavit impresentia mea in elemosinam pro anima sua et antecessorum suorum Deo et fratribus Sancte Marie Cisterciensis unum sextarium olei in quadam vinea sua quam apud Voonam possidebat In Cumbis qui dicitur. Ita videlicet ut quicquid vineam eandem tenuerit, reddat annuatim imperpetuum domui Cisterciensi fideliter et integre in festo beati Martini oleum memoratum, quod si forte possessor vinee detrectaverit reddere, Cistercienses ad eandem vineam se convertant. Hoc laudavit Margarita soror ipsius Odonis et concessit, et nos ad illorum peticionem idipsum ut maiorem habeat firmitatem scripto redigi, et sigillo nostro fecimus communiri. Huius rei testes sunt : Galterus de Orgeolo monachus Sancti Benigni, Remigius clericus, Christianus de Burco, Arnaudus Fautriaux, Berenz Charteres, Dominicus conversus Cistercii, Johannes clericus qui hanc cartam scripsit, Petrus Chaucharz. Actum anno ab Incarnatione Domini Mo Co LXXXo nono.